钦定古今图书集成/明伦汇编/宫闱典/第048卷 > 明帝陈贵妃
## 钦定古今图书集成/明伦汇编/宫闱典/第048卷 > 明帝陈贵妃

按《宋书后妃传》：“明帝陈贵妃，讳妙登，丹阳建康人，屠
家女也。世祖常使尉司采访民间子女有姿色者，太
妃家在建康县界，家贫，有草屋两三间。上出行，问尉
曰：‘御道边那得此草屋，当由家贫。赐钱三万，令起瓦
屋。尉自送钱与之，家人并不在，唯太妃在家，时年十
二三。尉见其容质甚美，即以白世祖，于是迎入宫，在’”
路太后房内，经二三年，再呼不见幸。太后因言于上，
以赐太宗，始有宠，一年许衰歇，以乞李道儿。寻又迎
还，生废帝，故民中皆呼废帝为李氏子。废帝后每自
称李将军，或自谓李统。太宗即位，拜贵妃，礼秩同皇
太子妃。废帝践阼，有司奏曰：“臣闻《河龙》启圣，理浃民
神；郊电基皇，庆烁天地。故资敬之道”，粹古铭风；沿贵
之谊，眇代凝则。伏惟贵妃，含和日晷，表淑星枢，徽音
峻古，柔光照世，声华帝掖，轨秀天嫔，景发皇明，祚昌
睿命。而备物之章，未焕彝策，远酌前王，允陟鸿典。臣
等参议，谨上尊号曰“皇太妃”，舆服一如晋孝武帝太
后故事，置家令一人。改诸国太妃曰太妃，宫曰弘化。
追赠太妃父金宝散骑常侍。金宝妻王氏，永世县成
乐乡君，昇明初，降为苍梧王太妃。伯父照宗，中书通
事舍人。叔念，步兵校尉。兄敬元，通直郎，南鲁郡太
守。念大通货贿，侵乱朝政，《昇明》初，赐死。